ระเบียบสำนักนายกรัฐมนตรีระเบียบสำนักนายกรัฐมนตรีว่าด้วยการขอตั้งสำนักงานภูมิภาคของบริษัทข้ามชาติพ.ศ.๒๕๓๕[๑]----------- โดยที่เป็นการสมควรกำหนดหลักเกณฑ์และวิธีปฏิบัติในการขอและการพิจารณาอนุญาตให้จัดตั้งสำนักงานภูมิภาคของบริษัทข้ามชาติและการทำงานในสำนักงานดังกล่าว รวมทั้งอำนวย ความสะดวกในเรื่องที่เกี่ยวข้องให้เกิดความคล่องตัว สะดวก และรวดเร็วคณะรัฐมนตรีจึงมีมติให้วางระเบียบไว้ดังต่อไปนี้ ข้อ๑ ระเบียบนี้เรียกว่า`ระเบียบสำนักนายกรัฐมนตรีว่าด้วยการขอตั้งสำนักงานภูมิภาคของบริษัทข้ามชาติพ.ศ.๒๕๓๕' ข้อ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๓บรรดาระเบียบอื่นที่มีกำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทน ข้อ๔ระเบียบนี้ให้ใช้บังคับแก่การขออนุญาตดังนี้ (๑)การขออนุญาตตั้งสำนักงานภูมิภาคของบริษัทข้ามชาติ ตามบัญชี ค หมวด 3(1)แห่งประกาศของคณะปฏิวัติ ฉบับที่ ๒๘๑ ลงวันที่ ๒๔ พฤศจิกายน ๒๕๑๕ (๒)การขออนุญาตทำงานของคนต่างด้าวที่เข้ามาประจำสำนักงานภูมิภาคของบริษัทข้ามชาติตามความจำเป็นทั้งนี้ ไม่เกิน ๕ คนกับการขอต่ออายุใบอนุญาตทำงาน และการขอใบแทนใบอนุญาตทำงานตามพระราชบัญญัติการทำงานของคนต่างด้าว พ.ศ.๒๕๒๑ (๓)การขออยู่ต่อในราชอาณาจักรเป็นการชั่วคราว และการขอเปลี่ยนประเภทการตรวจตราหนังสือเดินทางหรือเอกสารใช้แทนหนังสือเดินทางจากประเภทนักท่องเที่ยวเป็นประเภทคนอยู่ชั่วคราวของคนต่างด้าวที่เข้ามาประจำสำนักงานภูมิภาคตาม (๑)ตามพระราชบัญญัติคนเข้าเมือง พ.ศ.๒๕๒๒ ข้อ๕ ในระเบียบนี้ `คำขอ'หมายความว่า คำขอที่ยื่นตามระเบียบนี้คำขอที่กำหนดตาม กฎหมายว่าด้วยการทำงานของคนต่างด้าว หรือคำขอที่กำหนดตามกฎหมายว่าด้วยคนเข้าเมืองรวมทั้งเอกสารประกอบคำขอ `ขออนุญาต'หมายความว่า การขอใบอนุญาตและหมายความรวมถึง การขอต่ออายุใบอนุญาต การขอใบแทนใบอนุญาต และการขอให้พนักงานเจ้าหน้าที่กองตรวจคนเข้าเมืองปฏิบัติการตามกฎหมายว่าด้วยคนเข้าเมือง `อนุญาต'หมายความถึง การออกใบอนุญาตการต่ออายุใบอนุญาต และการออกใบแทนใบอนุญาต `สำนักงานภูมิภาค' หมายความว่าสำนักงานภูมิภาคที่บริษัทข้ามชาติตั้งขึ้นในประเทศอื่นนอกจากประเทศที่จดทะเบียนเป็นสำนักงานใหญ่ โดยไม่ต้องจดทะเบียนเป็นนิติบุคคลตามกฎหมายของประเทศที่เข้าไปจัดตั้ง เพื่อทำหน้าที่ติดต่อประสานงานและกำกับการดำเนินงานของสาขาและหรือบริษัทในเครือที่ตั้งอยู่ในภูมิภาคเดียวกันแทนสำนักงานใหญ่ให้บริการ ปรึกษาและบริการการจัดการการฝึกอบรมและพัฒนาบุคคล การจัดการด้านการเงินการควบคุม การตลาดและวางแผนส่งเสริมการขายการพัฒนาผลิตภัณฑ์และการบริการการวิจัยและพัฒนาโดย ไม่มีรายได้จากการประกอบกิจกรรม ไม่มีอำนาจรับคำสั่งซื้อหรือเสนอขายหรือเจรจาทำธุรกิจกับบุคคลหรือนิติบุคคลในประเทศที่เข้าไปตั้งและใช้เงินค่าใช้จ่ายในสำนักงานภูมิภาคที่ได้ รับจากสำนักงานใหญ่เท่านั้น `บริษัทข้ามชาติ'หมายความว่า นิติบุคคลที่ตั้งขึ้นตามกฎหมายของต่างประเทศและเข้าไปดำเนินธุรกิจในประเทศอื่น ข้อ๖ให้รัฐมนตรีประจำสำนักนายกรัฐมนตรีที่ได้รับมอบหมายจากนายกรัฐมนตรีเป็นผู้รักษาการตามระเบียบนี้และให้มีหน้าที่ตีความและวินิจฉัยปัญหาเกี่ยวกับการปฏิบัติตาม ระเบียบนี้หมวด ๑การขอและการออกใบอนุญาต----------- ข้อ๗ ให้กรมทะเบียนการค้ากระทรวงพาณิชย์เป็นศูนย์กลางเพื่อสนับสนุนให้มีการจัดตั้งสำนักงานภูมิภาคโดยดำเนินการตามระเบียบในเรื่องดังต่อไปนี้ (๑)รับคำขอและพิจารณาอนุญาตตั้งสำนักงานภูมิภาค และกำหนดขอบเขตการดำเนินการของสำนักงานภูมิภาคให้แน่ชัด (๒)รับคำขอและพิจารณาอนุญาตทำงาน ต่ออายุใบอนุญาตทำงาน และออกใบแทนใบอนุญาตทำงานแก่คนต่างด้าวที่เข้ามาประจำสำนักงานภูมิภาค ตามพระราชบัญญัติ การทำงานของคนต่างด้าวพ.ศ.๒๕๒๑ ตามหลักเกณฑ์ที่อธิบดีกรมพัฒนาฝีมือแรงงานกำหนด (๓)จัดการให้ได้มาซึ่งการอนุญาตในกรณีที่มิได้รับมอบอำนาจจากผู้อนุญาต (๔)ให้บริการและอำนวยความสะดวกอื่น ๆ เพื่อประโยชน์ของผู้ขออนุญาต ข้อ ๘บริษัทข้ามชาติที่ประสงค์จะตั้งสำนักงานภูมิภาค ให้ยื่นคำขออนุญาตตั้งสำนักงาน ณ กรมทะเบียนการค้า กระทรวงพาณิชย์ สำหรับคนต่างด้าวผู้ประสงค์จะทำงานในสำนักงานภูมิภาคหรือขอต่ออายุใบอนุญาต ทำงานหรือขอรับใบแทนใบอนุญาตทำงานให้ยื่นคำขออนุญาตทำงานหรือขอต่ออายุใบอนุญาตทำงานหรือขอรับใบแทนใบอนุญาตทำงาน ณ กรมทะเบียนการค้า กระทรวงพาณิชย์ ข้อ๙ เมื่อได้รับคำขอตามข้อ ๘ แล้วให้กรมทะเบียนการค้า กระทรวงพาณิชย์ดำเนินการดังต่อไปนี้ (๑)แจ้งผลการพิจารณาให้ผู้ขออนุญาตทราบภายในเจ็ดวันทำการนับแต่วันที่ได้รับคำขอ ในกรณีที่อนุญาต ให้ดำเนินการออกใบอนุญาตตั้งสำนักงานใบอนุญาตทำงานต่ออายุใบอนุญาตทำงานหรือออกใบแทนใบอนุญาตทำงานภายในระยะเวลาดังกล่าวด้วยในกรณีที่ไม่อนุญาตให้แจ้งเหตุผลให้ผู้ขออนุญาตทราบด้วย (๒)แจ้งผลการอนุญาตหรือไม่อนุญาตให้คนต่างด้าวทำงานในสำนักงานภูมิภาคให้กองตรวจคนเข้าเมือง กรมตำรวจ ภายในเจ็ดวันทำการนับแต่วันที่ออกใบอนุญาตทำงานหรือไม่อนุญาตให้ทำงาน (๓)แจ้งผลการอนุญาตให้จัดตั้งสำนักงานภูมิภาคและการอนุญาตให้คนต่างด้าวทำงานในสำนักงานภูมิภาค ให้กรมสรรพากรและกรมศุลกากรทุกสิบห้าวัน (๔)แจ้งผลการอนุญาตให้จัดตั้งสำนักงานภูมิภาคให้สำนักงานคณะกรรมการส่งเสริมการลงทุนทราบทุกหนึ่งเดือน (๕)กรอกรายการทะเบียนใบอนุญาตทำงานของคนต่างด้าว ตามแบบของ กรมพัฒนาฝีมือแรงงานแล้วส่งให้กรมพัฒนาฝีมือแรงงานทุกสิบห้าวัน (๖)แจ้งการต่ออายุและการสิ้นสุดการทำงานของคนต่างด้าวให้กรมพัฒนาฝีมือแรงงานและกองตรวจคนเข้าเมือง กรมตำรวจ ทราบทุกหนึ่งเดือน ข้อ๑๐ ให้กรมทะเบียนการค้าจัดทำคำอธิบายขอบเขตการดำเนินการของสำนัก งานภูมิภาครายละเอียดเกี่ยวกับระยะเวลาและเงื่อนไขการอนุญาตให้ผู้ขออนุญาตทราบ ในกรณีที่ปรากฏว่าสำนักงานภูมิภาค ที่ได้รับอนุญาตจัดตั้งไม่ปฏิบัติให้เป็นไปตามหลักเกณฑ์ตามระเบียบนี้หรือตามที่กรมทะเบียนการค้ากำหนดกรมทะเบียนการค้าจะเพิกถอนใบอนุญาต ดังกล่าวเสียก็ได้ ข้อ๑๑สำนักงานภูมิภาคไม่ต้องยื่นงบแสดงฐานะการเงินต่อกรมทะเบียนการค้าหมวด ๒กรมพัฒนาฝีมือแรงงาน----------- ข้อ ๑๒เพื่อปฏิบัติการตามระเบียบนี้ (๑)ให้อธิบดีกรมพัฒนาฝีมือแรงงานมอบหมายให้อธิบดีกรมทะเบียนการค้ากระทรวงพาณิชย์หรือผู้ที่อธิบดีกรมทะเบียนการค้ากำหนด เป็นเจ้าพนักงานออกใบอนุญาตทำงานตามมาตรา ๗แห่งพระราชบัญญัติการทำงานของคนต่างด้าวพ.ศ.๒๕๒๑ ตามหลักเกณฑ์ที่อธิบดีกรมพัฒนาฝีมือแรงงานกำหนด (๒)ให้รัฐมนตรีว่าการกระทรวงมหาดไทยแต่งตั้งผู้อำนวยการกองทะเบียน ธุรกิจ ๒กรมทะเบียนการค้า กระทรวงพาณิชย์ เป็นนายทะเบียนการทำงานของคนต่างด้าวเพื่อต่ออายุใบอนุญาตทำงานตามมาตรา ๑๕และออกใบแทนใบอนุญาตทำงานตามมาตรา ๑๙แห่งพระราชบัญญัติการทำงานของคนต่างด้าว พ.ศ.๒๕๒๑ (๓)ให้กรมพัฒนาฝีมือแรงงานแจ้งหลักเกณฑ์และรายชื่อบุคคล (ถ้ามี) ที่ไม่สมควรอนุญาตให้ทำงานให้กรมทะเบียนการค้า กระทรวงพาณิชย์ทราบหมวด ๓กองตรวจคนเข้าเมืองกรมตำรวจ----------- ข้อ ๑๓ให้กองตรวจคนเข้าเมือง กรมตำรวจ ดำเนินการตามระเบียบนี้ในเรื่อง ดังต่อไปนี้ (๑)รับคำขออยู่ต่อในราชอาณาจักรเป็นการชั่วคราวคำขอเปลี่ยนประเภทการตรวจลงตราจากประเภทนักท่องเที่ยวเป็นประเภทคนอยู่ชั่วคราว และค่าธรรมเนียมที่เกี่ยวข้องกับคำขอดังกล่าว (๒)พิจารณาดำเนินการตาม (๑)ให้แล้วเสร็จภายในเจ็ดวันทำการนับแต่วันที่ได้รับคำขอ (๓)ประทับตราหนังสือเดินทางให้กับผู้ขอซึ่งยื่นคำขอพร้อมเอกสารของกรมทะเบียนการค้ากระทรวงพาณิชย์ ทันทีที่ผู้ขอไปรับการประทับตราหมวด ๔กรมสรรพากร------------ ข้อ๑๔ให้กรมสรรพากรออกประกาศกรมสรรพากรชี้แจงว่าการประกอบกิจการของสำนักงานภูมิภาคหรือผู้ที่ได้รับใบอนุญาตให้ทำงานในสำนักงานดังกล่าวจะต้องเสียภาษีหรือปฏิบัติตามบทบัญญัติแห่งประมวลรัษฎากรในกรณีใดบ้างและแจ้งให้กรมทะเบียนการค้ากระทรวงพาณิชย์ทราบ เพื่อแจ้งให้ผู้ยื่นคำขอตามระเบียบนี้ทราบและถือปฏิบัติหมวด ๕กรมศุลกากร----------- ข้อ๑๕ ให้กรมศุลกากรแจ้งให้กรมทะเบียนการค้ากระทรวงพาณิชย์ทราบถึงบทบัญญัติแห่งกฎหมายรวมทั้งหลักเกณฑ์และเงื่อนไขของการยกเว้นอากรของส่วนตัว และ ของใช้ในบ้านเรือนที่ใช้แล้วบรรดาที่เป็นของคนต่างด้าวซึ่งเข้ามาประจำสำนักงานภูมิภาค และ นำเข้ามาในราชอาณาจักร เมื่อได้รับแจ้งแล้ว ให้กรมทะเบียนการค้า กระทรวงพาณิชย์ แจ้งให้ผู้ยื่นคำขอตามระเบียบนี้ทราบและถือปฏิบัติหมวด ๖การประชาสัมพันธ์และการประสานงานระหว่างส่วนราชการ----------- ข้อ๑๖ ให้สำนักงานคณะกรรมการส่งเสริมการลงทุนเป็นศูนย์กลางประสานงานกับส่วนราชการที่เกี่ยวข้องเพื่อนำข้อมูลเกี่ยวกับระเบียบสำนักนายกรัฐมนตรีว่าด้วยการขอตั้งสำนักงานภูมิภาคของบริษัทข้ามชาติ พ.ศ.๒๕๓๕ที่เกื้อกูลการลงทุนไปประชาสัมพันธ์ทั้งในประเทศและต่างประเทศเพื่อจูงใจให้มีการลงทุนจัดตั้งสำนักงานภูมิภาคขึ้น ข้อ๑๗ ในกรณีที่มีปัญหาและอุปสรรคในการปฏิบัติงานให้เป็นไปตามระเบียบนี้ให้ส่วนราชการที่เกี่ยวข้องรายงานผู้รักษาการตามระเบียบนี้เพื่อดำเนินการแก้ไขปัญหาและอุปสรรคดังกล่าวประกาศ ณ วันที่ ๒๔มีนาคม พ.ศ.๒๕๓๕อานันท์ ปันยารชุนนายกรัฐมนตรีภัทรวีร์/ปรับปรุง๖ ธันวาคม ๒๕๖๐[๑] ราชกิจจานุเบกษาเล่ม ๑๐๙ / ตอนที่ ๓๐ / หน้า ๕ / ๓๐ มีนาคม ๒๕๓๕